Eesti leivatootjate väitel toob pakendiaktsiis kaasa uuel aastal pagaritoodete hinnatõusu, teatab Eesti leivaliidu tegevdirektor.    Eesti Leivaliidu tegevdirektori Urmas Nurki teatel tähendab nende ettevõtetele 1. jaanuaril jõustuv seadusemuudatus umbes 30 miljonit krooni lisakulutusi aastas, vahendab Postimees Online.    Arvestades pagaritoodete turul valitsevat tihedat konkurentsi ja sellest tulenevaid madalaid kasumimarginaale, võib  oletada, et kulutused pakendiaktsiisile kajastuvad eeskätt toote lõpphinnas, märkis Nurk.    Loomisjärgus olevad pakendijäätmete taaskasutusorganisatsioonid ei oska Nurga sõnul veel öelda ei oma teenuse hinda ega ka seda, mil viisil motiveeritakse elanikkonda tasuta sorteerima ja ära andma plastikust ja paberist pakendijäätmeid.    Tagatisrahaga kindlustatud pakendijäätmetel, nagu pudelid, on motivatsioon olemas, lisas Nurk.    25 ettevõtet ühendava leivaliidu arvates tuleks  valitsusel kaaluda võimalust vabastada leivapakend pakendiaktsiisist ja sellega säästa niigi hinnatundlikku tarbijat.    Delfi.ee